Diari Oficial de la Generalitat Valenciana


Sumari del DOGV 2241, del 07-04-1994 (1994/831053)

DECRET 56/1994, de 22 de març, del Govern Valencià, pel qual es crea la Comissió Interdepartamental per als Mitjans Àudio-visual.
---------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/03/22/56**

### Versions

 20/08/1994 - Actualitat  Text inicial: 07/04/1994 - 19/08/1994 

### Dades del document

Número de DOGV
:   2241

Data del DOGV
:   07-04-1994

Secció del DOGV
:   DISPOSICIONS GENERALS

Número del document
:   1994/831053


Data del document
:   22-03-1994

Organisme emissor
:   Presidència de la Generalitat

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 20.08.1994**

**Decret 56/1994, de 22 de març, del Govern Valencià, pel qual es crea la Comissió Interdepartamental per als Mitjans Àudio-visuals.**

**[(DOCV núm. 2241 de 07.04.1994)](http://www.docv.gva.es/datos/1994/04/07/pdf/1994_831053.pdf) Ref. 0753/1994**

La Llei 5/1983, de 30 de desembre, de Govern Valencià, estableix en l'article 31 la possibilitat de crear comissions interdepartamentals integrades per alts càrrecs de l'administració valenciana per a l'estudi, coordinació, programació i, si s'escau, propostes de resolució de l'activitat interdepartamental en matèries sectorials comunes.

De conformitat amb aquest precepte, i amb la finalitat de donar suport al desenvolupament i la consolidació del sector àudio-visual de la Comunitat Valenciana, tant en els aspectes culturals com de caràcter industrial, es crea amb aquest decret la Comissió Interdepartamental per als Mitjans Àudio-visuals, com a instrument de coordinació dels diferents organismes de l'administració autonòmica amb competències en aquest sector.

En la composició d'aquesta Comissió s'integren les Conselleries que més directament estan implicades en la política àudio-visual de la Generalitat Valenciana, sense perjudici d'instrumentar la integració i col·laboració d'altres Conselleries quan es tracten temes que els afecten.

Per això, en virtut de la proposta conjunta del president i dels consellers de Cultura, d'Educació i Ciència i d'Indústria, Comerç i Turisme, després de la deliberació del Govern Valencià en la reunió del dia 22 de març de 1994,

DECRETE

**Article primer**

Es crea la Comissió Interdepartamental per als Mitjans Àudio-visuals, amb les funcions i la composició que a continuació s'estableixen.

**Article segon**

La Comissió Interdepartamental per als Mitjans Àudio-visuals tindrà les funcions següents:

a) Coordinar les diverses activitats i projectes dels organismes de la Generalitat Valenciana que tinguen competències en el sector àudio-visual.

b) Planificar els objectius que han d'orientar l'actuació de les institucions, per tal d'afavorir el desenvolupament de la indústria àudio-visual valenciana.

c) Propiciar la realització d'estudis que contribuesquen a un millor coneixement de la realitat professional, empresarial, tecnològica i artística d'aquest sector en la nostra Comunitat.

d) Fomentar la presència d'aspectes relacionats amb la cultura i la llengua pròpia en les produccions que es realitzen.

e) Proposar la política general del Govern Valencià en relació amb el sector àudio-visual.

f) Altra funció relacionada amb la promoció d'aquest mitjà.

**Article tercer** ****[1]****

La Comissió Interdepartamental per als Mitjans Audiovisuals estarà composta pels membres següents:

Presidenta: la consellera de Cultura, o el director general en qui delegue.

Vicepresident: el director general de Mitjans de Comunicació Social i Relacions Informatives, de la Presidència de la Generalitat Valenciana.

Vocals:

- El director general de Promoció Cultural, de la Conselleria de Cultura.

- Un representant de la Conselleria d'Industria, Comerç i Turisme, amb el rang de director general o equivalent, designat pel conseller d'aquest departament.

- Un representant de la Conselleria d'Educació i Ciència, amb el rang de director general o equivalent, designat pel conseller d'aquest departament.

Secretari: actuarà com a secretari de la Comissió el cap del Servei de Promoció Cultural i Mitjans Audiovisuals, de la Direcció General de Promoció Cultural.

La Secretaria Administrativa de la Comissió s'adscriu al Gabinet de Coordinació Interdepartamental, de la Conselleria d'Administració Pública, que designarà el funcionari que ocuparà el lloc.

Quan els temes que tracte la Comissió afecten les competències d'altres conselleries, aquestes hauran de designar un representant perquè s'integre, amb veu i vot, en les sessions de la Comissió en què es debaten aquests temes.»

**Article quart**

La Comissió podrà acordar, quan els assumptes que s'hagen de tractar ho requeresquen, la col·laboració i l'assistència d'especialistes en el mitjà, amb la finalitat que l'assessoren.

**Article cinqué**

El funcionament i règim de sessions de la Comissió s'ajustarà al que estableixen l'article 32 de la Llei 5/1983, de 30 de desembre, de Govern Valencià, i els articles 22 a 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

DISPOSICIONS FINALS

**Primera**

Es faculta la consellera de Cultura per a adoptar totes les mesures necessàries per a l'execució d'aquest decret, i el conseller d'Economia i Hisenda per a efectuar les modificacions pressupostàries que se'n deriven.

**Segona**

Aquest decret entrarà en vigor el dia de la publicació en el Diari Oficial de la Generalitat Valenciana.

València, 22 de març de 1994

El President de la Generalitat Valenciana,

JOAN LERMA I BLASCO

La Consellera de Cultura,  

PILAR PEDRAZA MARTÍNEZ

El Conseller d'Indústria, Comerç i Turisme,

MARTÍN SEVILLA JIMÉNEZ

El Conseller d'Educació i Ciència,

JOAN ROMERO GONZÁLEZ 

---

****[1]****Article 3: modificat pel **[Decret 138/1994, de 18 de juliol](http://www.docv.gva.es/index.php?id=26&sig=1796/1994&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D138%26ANYO_DISPOSICION%3D1994)**, del Govern Valencià, pel qual es modifica el Decret 56/1994, de 22 de març, pel qual es creà la Comissió Interdepartamental per als Mitjans Audiovisuals. (DOCV núm. 2329 de 19.08.1994) Ref. Base de dades 1796/1994.


Còpia Permalink ELI